Bendeleier vas jare ná skietery op bekende Kaapse prokureurWilliam Booth. (Foto: attorneys.co.za) Die leier van die berugte Terrible West Siders-bende is in hegtenis geneem vir sy beweerde betrokkenheid by die mislukte huurmoordpoging op die vooraanstaande Kaapse prokureur William Booth. Die Valke het Donderdag op Moegamat Toufiek Brown (35), ook bekend as Bubbles, toegesak. Hy het dieselfde dag nog in die Kaapstadse landdroshof verskyn. “Dit word beweer dat Brown as middelman opgetree het in die beplanning en orkestrasie van die gepoogde sluipmoord op Booth op 9 April 2020,” sê kol. Katlego Mogale, woordvoerder van die Valke. Brown staan nou tereg op aanklagte van die besit van ongelisensieerde vuurwapens en ammunisie, asook bendeverwante aanklagte wat verband hou met die Wet op die Voorkoming van Georganiseerde Misdaad. Sy saak is tot 6 Junie uitgestel sodat hy ŉ regsverteenwoordiger kan aanstel. Die jongste inhegtenisneming kom nadat drie ander individue reeds skuldig gepleit het en gevonnis is vir die mislukte huurmoord op Booth. Kauthar Brown, Bubbles se vrou, Ebrahim Deare en Riyaad Gasant het vroeër skuld beken, terwyl die aanklagte teen die vierde beskuldigde, Kim Smith, teruggetrek is. Nafiz Modack en Zane Killian, wat tereg staan op poging tot moord, se verhoor na die huurmoord duur steeds voort en volgens Mogale sal hierdie aanklagte ook by Brown se klagstaat gevoeg word. Genl.maj. Mathipa Makgato, hoof van die Valke in die Wes-Kaap, het die inhegtenisneming van Brown verwelkom. “Die ondersoekspan word aangemoedig om met die vervolgingspanne saam te werk om te verseker dat die oortreders suksesvol gestraf word.”